**Презентација програма „Грађани, једнакост, права и вредности“ и програма Креативна Европа – Култура**

Народни музеј Зрењанин, Суботићева 1

Среда 28. фебруар 2024. године 11:00-13:00

Министарство за људска и мањинска права и друштвени дијалог и Деск Креативна Европа Србијe **позивају организације цивилног друштва, јединице локалне самоуправе, институције у области културе, образовања и науке да пријаве своје представнике за учешће** на презентацији могућности финансирања пројеката у оквиру програма „Грађани, једнакост, права и вредности“ и програма Креативна Европа – Култура.

Презентација се одржава у сали Народног музеја Зрењанина, 28. фебруара 2024. године са почетком у 11 сати.

Презентацију ће отворити г-дин Иван Бошњак, државни секретар у Министарству за људска и мањинска права и друштвени дијалог и г-дин Синиша Оњин, директор Народног музеја Зрењанина.

**Молимо заинтересоване учеснике да пријаве своје присуство на адресу:** **cerv@minljmpdd.gov.rs** **најкасније до понедељка 26. фебруара 2024. године.**

Програм „Грађани, једнакост, права и вредности“ за циљ има заштиту и промовисање права и вредности Европске уније садржаних у Уговорима, Повељи о основним правима и у међународним конвенцијама о људским правима, нарочито кроз подршку организацијама цивилног друштва и другим актерима који су активни на локалном, регионалном, националном и транснационалном нивоу, те подстицање грађанског и демократског учешћа, ради очувања и даљег развоја отворених, демократских, равноправних и укључивих друштава утемељених на правима и владавини права. Програм посебно подстиче учешће регионалних и локалних организација цивилног друштва. Овај програм је највећи програм до сада намењен промоцији и заштити вредности Уније: демократије, владавине права, основних права, транспарентности и доброг управљања, те тако има за циљ јачање демократије у Европи и подизање свести грађана/ки о правима и вредностима садржанима у основним Уговорима и Повељи ЕУ о основним правима, пружајући финансијску подршку непрофитном сектору у промоцији тих права и заједничких вредности.

Креативна Европа је кључни програм ЕУ за подршку и развој сектора културе, пре свега пројеката међународне сарадње и размене. Представићемо отворене позиве за предлоге пројеката и пројекте који су подржани у оквиру програма, као и подршку коју апликантима пружа Деск Креативна Европа Србије при Министарству културе РС.

<http://www.kreativnaevropa.rs/>. Креативна Европа је главни програм Европске уније којим се пружа финансијска подршка установама и организацијама у пољу културе како би чувале, развијале и промовисале европску културну и језичку разноликост, као и наслеђе, те унапређивале компетитивност и економски потенцијал културних, а нарочито аудиовизуелних делатности. Подељен је у три потпрограма – Култура, који покрива све области културе и уметности, изузев аудиовизуелних делатности које покрива потпрограм МЕДИА, те Међусекторско повезивање које омогућава сарадњу између различитих креативних области, покривајући између осталог и област информисања и медија.

Тренутно је у оквиру оба програма доступно више прилика за конкурисање, којима се подржавају посебне области, теме или типови активности о чему ће посебно бити речи на самој презентацији.